
Η DAISSy-ΕΑΠ τιμά τη
«Διεθνή Ημέρα Ισότητας των Αμοιβών»

Η Διεθνής Ημέρα Ισότητας των Αμοιβών αφορά στη θεμελιώδη δέσμευση των Ηνωμένων Εθνών για, ίσες αποδοχές για εργασία ίσης αξίας, ισότητας στις ευκαιρίες αμοιβής, ενάντια σε κάθε μορφής διάκρισης συμπεριλαμβανομένων των διακρίσεων λόγω φύλου εις βάρος των γυναικών και κοριτσιών. Η εν λόγω Διεθνής Ημέρα τιμάται κάθε χρόνο στις 18 Σεπτεμβρίου, ως επιστέγασμα των διαχρονικών προσπαθειών για την άρση των άνισων σχέσεων ισχύος μεταξύ των φύλων, της παγκόσμιας φτώχειας και των κοινωνικών ανισοτήτων, καθώς και της διασφάλισης της ισότιμης πρόσβασης σε πόρους και ευκαιρίες για όλα τα άτομα. 

Η εισοδηματική ανισότητα πλήττει δυσανάλογα τις γυναίκες, με την παγκόσμια διαφορά αμοιβών μεταξύ των φύλων να εκτιμάται περίπου στο 20%. Για να διασφαλιστεί ότι κανείς δεν θα μείνει πίσω, οι Στόχοι Βιώσιμης Ανάπτυξης (ΣΒΑ) περιλαμβάνουν ρητά την ανάγκη επίτευξης της ισότητας των φύλων και της ενδυνάμωσης όλων των γυναικών και κοριτσιών. 

Η Ερευνητική Ομάδα DAISSy του Ελληνικού Ανοικτού Πανεπιστημίου (ΕΑΠ) αναγνωρίζει την ισότητα των αμοιβών ως ορόσημο για τα ανθρώπινα δικαιώματα και την ισότητα των φύλων. Υπό αυτό το πρίσμα, εργάζεται συστηματικά και διαχρονικά για την επίτευξή της μέσα από  στοχευμένες δράσεις. Χαρακτηριστικά παραδείγματα επιτυχημένων δράσεων των τελευταίων ετών αποτελούν σημαντικά ευρωπαϊκά συγχρηματοδοτούμενα έργα, στα οποία η DAISSy-ΕΑΠ συμμετείχε ως ο μοναδικός ελληνικός φορέας σε διεθνείς κοινοπραξίες.

[bookmark: _Hlk154672149][image: ]Ενδεικτική είναι η περίπτωση του έργου Women's Innovative Business Incubation Zone (WINBIZ), στο πλαίσιο του οποίου η DAISSy-ΕΑΠ ενίσχυσε την επιχειρηματική εκπαίδευση και υποστήριξη μεταναστριών από χώρες εκτός Ε.Ε. ώστε να αποκτήσουν και να αναπτύξουν οριζόντιες και εξειδικευμένες δεξιότητες, απαραίτητες για την πλήρη ένταξη και επανένταξη τους στην ευρωπαϊκή αγορά εργασίας, δημιουργώντας έτσι ευημερία, τόσο για τις ίδιες όσο και για τη κοινωνία στην οποία ζουν.

[image: ]Αντίστοιχα, το ευρωπαϊκό έργο Migrant Women Empowerment and Integration (WEMIN), όπου η DAISSy-ΕΑΠ συνέβαλε στην ανάπτυξη ενός πρωτοποριακού μοντέλου για την ένταξη γυναικών μεταναστριών και προσφυγισσών όλων των ηλικιών στις κοινότητες υποδοχής των χωρών εταίρων. Συνδύασε, μεταξύ άλλων, συνεδρίες εκπαίδευσης, ενδυνάμωσης και καθοδήγησης, μάθηση μέσω της τέχνης, παραγωγή οδηγών (σχετικά με τις βέλτιστες πρακτικές ένταξης των μεταναστών και τη σχετική χάραξη πολιτικής), ανάπτυξη ψηφιακού εκπαιδευτικού υλικού (βίντεο) και εργαλείων, συμπεριλαμβανομένης ηλεκτρονικής πλατφόρμας μάθησης από ομοτίμους. 

[image: ] Επιπλέον, το έργο Entrepreneurial Skills for Woman in a Digital World (E4W), όπου η DAISSy-ΕΑΠ πέτυχε την ανάπτυξη εκπαιδευτικών οδών επιχειρηματικότητας για γυναίκες σε μειονεκτική θέση. Το έργο ανταποκρίθηκε σε μία από τις πιο πιεστικές προκλήσεις στην Ευρώπη - τις δεξιότητες για την απασχολησιμότητα. Η ανάπτυξη των επιχειρηματικών δεξιοτήτων αναγνωρίζεται ως ικανότητα δια βίου μάθησης από την Ευρωπαϊκή Επιτροπή και θεωρείται πύλη προς την απασχόληση και την κοινωνική ένταξη σε όλη την Ευρώπη. 

Η DAISSy-ΕΑΠ, αναγνωρίζοντας την ίση αμοιβή για εργασία ίσης αξίας ως συλλογική ευθύνη, προωθεί την αξιοπρεπή εργασία και την βιώσιμη οικονομική ανάπτυξη, συμβάλλοντας στην παραγωγική απασχόληση για όλα τα άτομα. Διαχρονικά, η Ερευνητική Ομάδα συμπράττει σε σταθερές συνεργασίες με φορείς από όλους τους χώρους κι όλα τα διαφορετικά πεδία εξειδίκευσης με απώτερο σκοπό τη συντονισμένη πρόοδο προς την εξάλειψη κάθε σχετικού χάσματος.

